Endnu en person er død efter den voldsomme trafikulykke ved Farsø i sidste uge. En 66-årig mand, der var passager i den ene bil, er død, det bekræfter vagtchef ved Nordjyllands Politi, Rene Kortegaard. Ulykken skete omkring klokken 22.10 den 14. december, hvor to biler kørte frontalt sammen i krydset ved Løgstørvej og Eldrupsigevej. Chaufføren af den ene bil, en 62-årig mand, omkom i forbindelse med ulykken, mens de to andre involverede blev fragtet til hospitalet. Den nu afdøde 66-årige mand, var passager i bilen med den 62-årige chauffør. Chaufføren af den anden bil, en 44-årig mand, er udenfor livsfare, men er fortsat indlagt med brud på begge arme og begge ben samt knoglebrud i ansigtet.

Referat:
En voldsom trafikulykke den 14. december har krævet sit andet offer. En 66-årig mand afgik lørdag ved døden.